**Свята “На Стрэчанне”**

**Мэта:** пазнаеміць вучняў з традыцыямі і абрадамі на Стрэчанне, растлумачыць значэнне свята ў жыцці людзей;

стварыць спрыяльныя ўмовы для развіцця творчых здольнасцяў вучняў;

выхооўваць беражлівыя адносіны да духоўнай спадчыны беларускага народа.

**Абсталяванне:** [камп’ютарная прэзентацыя](Свята%20СТРЭЧАННЕ.pptx), калядная зорка, папяровая птушка, фанаграма грому, мелодыі для танца “Падэспань”, для гульні “Дзяркач”, фанаграма частушак, конь, страла, электрычныя свечкі, царкоўныя свечкі.

**Ход мерапрыемства**

**І. *Уступнае слова***

**НАСТАЎНІК:** Адным са старажытных свят зімовага народнага календара з’яўляецца свята Стрэчанне ці Грамніцы, якое адзначаецца 15 лютага. Даследчыкі мяркуюць, што назва паходзіць ад язычніцкага бога Грамоўніка (Перуна) — бога веснавых дажджоў і навальніц. У народным календары і гаспадарчым жыцці Грамніцы былі для гаспадара важнай мяжой - “залатым сячэннем”, якое сведчыла аб тым, што да гэтага часу заканчвалася першая, самая марозная, самая лютая частка зімы. Другая назва - Стрэчанне тлумачыцца як сустрэча зімы з летам і як своеасаблівая повязь Старога Запавету з Новым.

У **хрысціянстве** свята з’явілася ў VI ст. і ўсталявана ў памяць сустрэчы немаўляці Ісуса Хрыста ва Іерусалімскім храме са старцам Сімяонам і Ганнай - прарочыцай, якія славілі Збавіцеля. Праведнаму Старцу Сімяону, які быў адным з самых адукаваных людзей таго часу, было прадказана, што ён не памрэ да той пары, пакуль не пабачыць Хрыста Гасподня. Сімяон доўга чакаў выканання абяцання Божыя. Па паданню ён жыў каля трохсот гадоў. Калі народжаннаму Іісусу Хрысту споўнілася 40 дзён, немаўля прынеслі ва Іерусалімскі Храм, каб пасвяціць яго Богу. Свята Стэчанне - гэта сустрэча чалавека з Богам.

З гэтага перыяду ўсталёўваецца новая хрысціянская традыцыя — асвячэнне свечак, каб абараніць сябе і ўсіх членаў сям’і ад чарадзейства, сурокаў і хвароб. Гэтыя свечкі называліся грамніцамі. На ўсёй тэрыторыі Беларусі свечка-грамніца вельмі шырока выкарыстоўваецца амаль што ва ўсіх аграрных, сямейна-бытавых абрадах і рытуалах.

Загадзя рыхтаваліся вялікія свечкі да метра даўжыней, якія на свята запальвалі ў царкве. Гэты “жывы агонь” неслі дахаты і запальвалі ля бажніцы. Трэба было чакаць вялікіх няшчасцяў, калі вецер задзьме грамнічную свечку. Грамнічныя свечкі мелі вялізную ролю ў побыце людзей: з імі тройчы абыходзілі жывелу на Юр’я перад першым выганам, з імі сустракалі маладых на вяселлі і дзіцятка на радзінах, клалі ў руку нябожчыку, з імі ішлі шукаць папараць-кветку.

І сёння ў нас свята Стрэчанне, мы прапануем вам, людцы, святочныя ігрышчы, якія калісьці ладзіліся нашымі продкамі.

**ІІ. Тэатралізаванае адкрыццё свята**

*(На сцэну, дзе будзе адбывацца тэатралізаванае адкрыццё, выходзіць у нацыянальным строі дудар з дудой* — *гучаць пазыўныя свята.*)

**Дзяўчынка**: А ў нас сёння Стрэчанне, Стрэчанне:   
Зіма з летам стрэлася, стрэлася.   
Лета зіму піхнула, піхнула,   
І ножачку звіхнула, звіхнула.   
Зіма пайшла плачучы, плачучы,   
Лета пайшло скачучы, скачучы.

(*На апошніх тактах гэтай песні выходзяць* ***Дзед-пачынальнік*** *з каляднай зоркай і* ***Вяснянка*** *з птушачкай.)*

**ДЗЕД-ПАЧЫНАЛЬНІК**: Дзень добры, люд пачэсны! Сёння зімейка ў бок вясны азірнулася, але валоданне зямліцай не спяшаецца аддаць. Таму і пытаецца люты, ці добра вашыя ногі абуты.

**ВЕСНЯНКА:** У першы раз зімейка з вясной сустрэлася, а вясна яе ціхонечка піхнула, а зімейка ножку падвярнула, ды на лета павярнула.

**ДЗЕД-ПАЧЫНАЛЬНІК**: Вы спытаецеся: што гэта такое? На дварэ — люты, а тут зіма з вясною сустракаюцца? Можа, падман які? Ці якая памылка?   
**ВЯСНЯНКА:** Не палохайцеся, людцы добрыя, ніхто вас не падманвае і ніякай памылкі не атрымалася, бо яшчэ ў далёкім мінулым, у язычніцкія часы, па меркаваннях старажытных беларусаў…

**ДЗЕД-ПАЧЫНАЛЬНІК**: …менавіта ў гэты дзень, 15 лютага, зіма на лета паварочвае і з вясною сустракаецца, адгэтуль і назва свята — Стрэчанне.   
**ВЯСНЯНКА**: А каб зіма на лета павярнула і назад не адвярнула, за гэтым пільна сочыць бог веснавых навальніц і дажджоў — Грамоўнік.

**ДЗЕД-ПАЧЫНАЛЬНІК**: Ад яго імя ўтварылася і другая назва свята —Грамніцы.

*(Гучыць фанаграма прыезду Грамоўніка — гром.)*

**ВЯСНЯНКА:** Вось, чую — грукочуць палавіцы: гэта да нас з вамі Бог Грамоўнік крочыць.

**ДЗЕД-ПАЧЫНАЛЬНІК**: А мы яго павінны добра сустрэць. Бо, як запрыкмецілі старажытныя беларусы, Грамоўнік — бог настрою. Дрэнны настрой можа даць мароз, добры настрой — цяпло. І таму свята “Грамніцы” ў народным календары лічыцца пераломным.

**ВЯСНЯНКА:** Так, добры настрой вясне дапаможа, а дрэнны — зімачку затрымае.

**ІІІ. Святочныя ігрышчы**

**ДЗЕД-ПАЧЫНАЛЬНІК**: І каб добра яго сустракаці, трэба песню яму заспяваці.

***Выконваецца песня “Зіма з летам сустракаецца”.***

Зіма з летам сустракаецца,   
Пра здаровейка пытаецца.   
Ой, чалом, чалом, ды цёпла лецейка.   
Ой, здарова была, да халодная зімачка.   
Што цябе, лецейка, ўзвелічаюць,   
Мяне, зімачку, праклінаюць,   
Бо ты, зімачка, халодная,   
Лугі, балоты памарозіла.   
Ой, я, лецейка, да вясёлая,   
Лугі, горы ўзмачыла,   
Лугі, горы ўзвесяліла.

*(Гучыць фанаграма грому. Да сцэны на кані з паходняй у руцэ пад’язджае*

*Грамоўнік, падымаецца на сцэну і падыходзіць на сярэдзіну сцэны да мікрафона.)*

**ГРАМОЎНІК:** Людзечкі, дзень добры! Сёння, 15 лютага, аб’язджаю я зямліцу і пільна сачу каб зімейка на лета павярнула і не парушыла спрадвечнае кола змяненняў матухны-прыроды. Пачуў вашу прыгожую песню, да вас завярнуў. Узрушаны вашымі вельмі чыстымі галасамі, чыстымі сэрцамі, чыстымі душамі. Каб вы заўжды заставаліся такімі, ад сваёй паходні запалю вам свечку грамнічную: каб адганяла ад вас ведзьмакоў-ліхаімцаў, каб граміла яна сілу нячыстую і каб ахоўвала вашыя чыстыя душы ад усялякай напасці. Гары, свечка грамнічная!

**Запальванне свечкі грамнічнай**

*(Грамоўнік ад паходні запальвае замацаваную на сцэне электрычныя свечкі.)*

**ДЗЕД-ПАЧЫНАЛЬНІК**: Дзякуй, Божа, за агонь! Хто гарыць душой і сэрцам — падыходзь на гэта месца! Запалі сабе агонь ад свечкі грамнічнай — сваю душу асвяці творчасцю крынічнай!

*(Бог Грамоўнік усім “запальвае” грамнічную свечку.)*

**ГРАМОЎНІК:** Стрэчанне — гэта не толькі сустрэча зімы з вясной…

**ДЗЕД-ПАЧЫНАЛЬНІК**: Стрэчанне — гэта сустрэча немаўляці Ісуса Хрыста ва Іерусалімскім храме са старцам Сімяонам і Ганнай-прарочыцай, якія славілі Збавіцеля. (*Інсцэніроўка*)

**ВЯСНЯНКА:** Стрэчанне — гэта сустрэча нашых з вамі сэрцаў. Свята Стрэчанне ў народзе называюць Грамніцы. Менавіта сёння, 15 лютага па народным календары, дзень, калі сустракаюцца зіма і лета. Дзень, калі зіма на лета паварочвае.

**ДЗЕД-ПАЧЫНАЛЬНІК**: З гэтага дня па ўсёй нашай зямлі пачынае ўладарыць Вясна. А яна, як вядома, прыходзіць са сваімі звычаямі, са сваімі законамі і святамі.   
**ВЯСНЯНКА**: І з гэтага дня ўсе пачынаюць рыхтавацца да веснавых свят, вырабляючы з паперы птушак і рознакаляровыя стужкі.

**ХЛОПЕЦ:** А вы, дудачкі, іграйце,

А вы, дзевачкі, спявайце.   
**ДЗЯЎЧЫНА:** А вы, хлопчыкі, кажыце,

А вы, людзечкі, пляшыце.

**ДЗЕД-ПАЧЫНАЛЬНІК**: У нашых продкаў існаваў звычай вадзіць на свята вясёлыя карагоды.

*(Хлопцы стукаюць каблукамі, махаюць хусткамі ва ўсе бакі, а дзяўчаты спяваюць.)***Карагод “Зіма з летам стрэлася”**

Зіма з летам сустрэ… У-у-у!

Сустрэлася.

Зіма ў лецечкі пытала… У-у-у!

Пыталася:

-Ці было лета, ці не быва… У-у-у!

Не бывала.

Маці на вулку не пуска… У-у-у!

Не пускала.

Усе каморачку замыка… У-у-у!

Замыкала.

А ў каморычцы вакеня… У-у-у!

Вакенячка.

А ў вакенячку кватэра… У-у-у!

Кватэрачка.

Ох, кіну гляну ў вакеня… У-у-у!

Вакенячка.

**НАСТАЎНІК:** Акрамя песень, карагодаў, танцаў і гульняў на Стрэчанне (Грамніцы) гучыць прыказкі, цікавыя прыкметы, вяселыя частушкі.

# Прыказкі

# Да Грамніц не скідай рукавіц, а як прайшлі Грамніцы, то ўжо не патрэбны рукавіцы.

# На Грамніцы – паўзіміцы.

# Грамніца - хлебу палавіца.

# Загадкі-дыялогі

# 1. Калі на Грамніцы нап’ецца певень вадзіцы?

# 2. То на Юр’я наесца вол травіцы.

# 3. Калі на Стрэчанне рана з’явіцца сонца?

# 4. То будзе ранні лён.

# 5. Калі снег перамятае цераз дарогу?

# 6. То будзе позняя восень.

# 7. Калі на грамніцы растане снег?

# 8. То на Юр’я будзе трава.

**ДЗЕД-ПАЧЫНАЛЬНІК**: А зараз мы праверым, хто самы спрытны з усіх прысутных.

**ВЯСНЯНКА**: А як гэта можна зрабіць?

**ДЗЕД-ПАЧЫНАЛЬНІК**: Вельмі проста: трэба проста згуляць у г***ульню “Дзяркач”.***

**НАСТАЎНІК**: Яе ўмовы такія: будзе граць мелодыя, а ўсе будуць танцаваць па парах. Толькі вядучы будзе танцаваць з дзеркачом. Як толькі скончыцца музыка, усе разбягаюцца, а вядучы кідае дзяркач і бяжыць шукаць сабе пару. Дарэчы, і ўсе астатнія таксама павінны знайсці сабе пару. А хто не знойдзе — танчыць з дзеркачом. Толькі адна ўмова: папярэдняга партнёра браць ужо нельга. Такім чынам, пачалі!

***Праходзіць гульня “Дзяркач”.***

**НАСТАЎНІК:** Пад дуду і пад гармонік,

Топнуць, прыпяваюць,

Расступіцеся ўсе людзі.

Беларусы гуляюць.

**Частушкі**

1. Хоць вяжы мяне, матуля,   
Усё адно збягу на гулі.   
Хоць трымай на ланцугу –   
З ланцугом тады збягу!

2. Вы прабачце мяне, дзеўкі

Што я ўчора не прыйшоў.

Муха свечку патушыла.

А я шапку не знайшоў.

3. Шыла любаму кашулю,   
Ды не разлічыла:   
Там, дзе мусіў быць каўнер –   
Рукавы прышыла.   
4. Ой, дзяўчаты, вы, дзяўчаты

добра вы спяваеце,  
Толькі вось ад вашых песень

куры разлятаюцца!

5. Нашы хлопцы задаюцца,  
Што ўмеюць танцаваць.  
А як выйдуць танцаваць,  
Ногі цыркулем стаяць.

6. Гэй, тупні, нага,   
Тупні чаравічкам!   
Мяне дзеўкі дужа любяць,   
Хоць я невялічкі!

7. Я кулічыкі рабіла,   
Частавала Толіка.   
Ён за гэта паказаў   
Мне жукоў у слоіку.

8. На гулянку ўсе прыйшлі   
Ды па лаўках селі.   
-Дзе ж ты, любая мая?   
Пэўна, ваўкі з’елі!

9. Пастараемся, дзяўчаты,  
Усе канавы закапаць,  
К нам такія хлопцы ходзяць,  
Што з канавы не відаць.

10.Я да дзевак ішоў  
Сярод цёмнай ночы,  
Сядзіць жаба на купіне,  
Вытрашчыла вочы.

11. Зранку вуліцай хадзіла –   
Усе дрэвы голыя.   
Хлопцы нашы не асілкі,   
Затое вясёлыя!

12.Туры-туры, растатуры

беларускай мы натуры,  
Трошкі пасварыліся,

а потым памірыліся.

**ДЗЕД-ПАЧЫНАЛЬНІК**: Усе ігрышчы, па традыцыі, суправаджаліся вясёлымі скокамі і танцамі. Дык давайце і мы будзем захоўваць традыцыі нашых продкаў і патанцуем. Калі ласка, музыкі, зайграйце нам “Падэспань”.

**Танец “Падэспань”**

**ДЗЕД-ПАЧЫНАЛЬНІК**: Ну як, спадабаліся вам нашыя ігрышчы? Вось менавіта так весялілася моладзь на святы, якія заўседы былі ў пашане ў нашых продкаў.   
**ВЯСНЯНКА**: І дазвольце на развітанне пажадаць вам шчасця, здароўя, поспехаў, і каб заўсёды вы імкнуліся захаваць традыцыі нашых продкаў.   
 ***Выконваецца велічальная песня “На новае лета”.***

На новае лета радзі,   
Божа, жыта.   
*Святы вячор,   
багаты вячор.*   
Жыта, пшаніцу,   
усяку пашніцу.   
*Святы вячор,   
багаты вячор.*   
Дай табе Божа,   
пані-гаспадару,

Сынкоў жаніці,   
піва варыці,   
Гарэлачку гнаці,   
дачок аддаваці.

Залезь на баляску

І дастань каўбаску,

Стань на драбінку

І дастань саланінку,

Кошычак маку

Ды таго прысмаку.

**ІV. Заключная гутарка**

* Калі адзначалася Стрэчанне?
* Што азначае гэтае свята?
* Якую яшчэ назву мела свята?
* Якая хрысціянская традыцыя існавала на гэтае свята?
* Якія рытуальныя дзеянні праводзілі з грамнічнымі свечкамі?
* Якія звычаі існавалі ?